CELEX: 32012D0624
Language: mt
Date: 2012-10-04 00:00:00
Title: 2012/624/UE: Deċiżjoni ta’ Implimentazzjoni tal-Kunsill tal- 4 ta’ Ottubru 2012 li tawtorizza lill-Ungerija biex tapplika miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud

9.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 274/26
            
         DEĊIŻJONI TA’ IMPLIMENTAZZJONI TAL-KUNSILL
   tal-4 ta’ Ottubru 2012
   li tawtorizza lill-Ungerija biex tapplika miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
   (2012/624/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Bl-ittra rreġistrata mal-Kummissjoni fit-3 ta’ Frar 2012, l-Ungerija talbet l-awtorizzazzjoni biex tidderoga, mill-1 ta’ Lulju 2012 u għal perjodu ta’ sentejn, mid-dispożizzjonijiet tal-Artikolu 193 tad-Direttiva 2006/112/KE li tirregola l-persuna responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa. F’dik l-ittra, l-Ungerija semmiet li mhux se tfittex it-tiġdid tal-awtorizzazzjoni.
            
         
               (2)
            
            
               B’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra, permezz ta’ ittra datata s-26 ta’ April 2012, bit-talba tar-Ungerija u permezz ta’ ittra datata t-2 ta’ Mejju 2012, nnotifikat lill-Ungerija li hi kellha l-informazzjoni kollha li kienet tikkunsidra meħtieġa sabiex tqis it-talba. Il-Kummissjoni ppreżentat il-proposta tagħha għal awtorizzazzjoni lill-Kunsill fid-29 ta’ Ġunju 2012.
            
         
               (3)
            
            
               Il-persuna responsabbli mill-ħlas tal-VAT hi, b’regola ġenerali, il-persuna taxabbli li tipprovdi l-prodotti, skont l-Artikolu 193 tad-Direttiva 2006/112/KE. L-għan tad-deroga mitluba mill-Ungerija hu li, għal perjodu limitat, titfa’ r-responsabbiltà fuq il-persuna taxxabbli li tkun saritilha l-provvista ta’ ċerti prodotti agrikoli mhux proċessati fis-setturi taċ-ċereali u żerriegħa għaż-żejt.
            
         
               (4)
            
            
               F’dawk is-setturi, l-Ungerija nnotatat li għadd ta’ Kummerċjanti huma involuti f’forom differenti ta’ evażjoni tat-taxxa, kemm internament kif ukoll fil-kummerċ Intra-Komunitarju, billi ma jħallsux lill-awtoritajiet tat-taxxa il-VAT li huma jkun ġabru fuq il-provvisti tagħhom. Il-klijenti tagħhom, sa fejn huma persuni taxxabbli bi dritt sħiħ għal tnaqqis, jibqgħu intitolati jnaqqsu l-VAT.
            
         
               (5)
            
            
               In-nomina ta’ persuna taxxabbli li lilha jsir il-forniment bħala dik responsabbli għall-VAT minflok il-fornitur tkun miżura temporanja ta’ emerġenza li twassal biex titneħħa l-opportunità li wieħed jinvolvi ruħu f’dik il-forma ta’ evażjoni. Sabiex il-miżura tkun effettiva hija għandha tkopri l-ħsad tal-2012. Hija għandha tintemm wara perjodu ta’ sentejn, li għandu jkun biżżejjed għall-Ungerija sabiex tintroduċi fis-settur agrikolu miżuri definittivi li jkunu kompatibbli mad-Direttiva 2006/112/KE u li jipprevenu u jiġġieldu din il-forma ta’ evażjoni.
            
         
               (6)
            
            
               Biex ikun prevenut it-trasferiment tal-evażjoni tat-taxxa għall-istadju ta’ proċessar tal-prodotti, għall-prodotti jew setturi oħra, l-Ungerija għandha tintroduċi miżuri xierqa ta’ kontroll u obbligi ta’ rappurtar u tinnotifika lill-Kummissjoni dwarhom.
            
         
               (7)
            
            
               Sabiex ikun żgurat li l-miżura speċjali tapplika biss għal ċertu prodotti agrikoli speċifiċi u biex tkun garantita ċ-ċertezza legali tagħha, il-prodotti koperti mill-miżura speċjali għandhom ikunu determinati bl-użu tan-nomenklatura magħquda stipulata fir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (2).
            
         
               (8)
            
            
               Il-miżura speċjali hija proporzjonata mal-objettivi mfittxa minħabba li hija limitata fiż-żmien u mhux maħsuba biex tapplika b’mod ġenerali iżda biss għal għadd ta’ prodotti speċifikati bir-reqqa li normalment mhumiex destinati għal konsum finali fi stat mhux mibdul, u li b’relazzjoni magħhom l-evażjoni tat-taxxa ikkawżat telf sostanzjali ta’ dħul mill-VAT.
            
         
               (9)
            
            
               Il-miżura speċjali mhux ikollha l-ebda effett negattiv fuq ir-riżorsi proprji tal-Unjoni li jkunu ġejjin mill-VAT,
            
         ADOTTA DIN ID-DEĊIŻJONI:
   Artikolu 1
   B’deroga mill-Artikolu 193 tad-Direttiva 2006/112/KE, l-Ungerija hija b’dan awtorizzata li tinnomina bħala l-persuna responsabbli biex tħallas il-VAT, lill-persuna taxxabbli li lilha jsiru fornimenti tal-prodotti li ġejjin, kif stipulat fin-nomenklatura magħquda stabbilita bir-Regolament (KEE) Nru 2658/87.
   
               Kodiċi tan-NM
            
            
               Prodott
            
         
               1001 
            
            
               Qamħ u taħlita ta’ ċereali (meslin)
            
         
               1002 
            
            
               Segala
            
         
               1003 
            
            
               Xgħir
            
         
               1004 
            
            
               Ħafur
            
         
               1005 
            
            
               Qamħirrum
            
         
               1008 60 00 
            
            
               Ibridu tal-qamħ u x-xgħir (triticale)
            
         
               1201 
            
            
               Soja, imkissra jew le
            
         
               1205 
            
            
               Żerriegħa tan-nevew jew tal-kolza, imkissra jew le
            
         
               1206 00 
            
            
               Żerriegħa tal-ġirasol, imkissra jew le
            
         Artikolu 2
   L-awtorizzazzjoni prevista fl-Artikolu 1 hija soġġetta għall-kondizzjoni li l-Ungerija ddaħħal miżuri ta’ kontroll xieraq u effikaċji u obbligi ta’ rappurtar fir-rigward ta’ persuni taxxabbli li jfornu l-prodotti li għalihom tapplika din id-Deċiżjoni.
   L-Ungerija għandha tgħarraf lill-Kummissjoni bl-introduzzjoni tal-miżuri u l-obbligi msemmija fl-ewwel paragrafu.
   Artikolu 3
   Din id-Deċiżjoni għandha tieħu effett fil-jum tan-notifika tagħha.
   Hija għandha tapplika mill-1 ta’ Lulju 2012 sat-30 ta’ Ġunju 2014.
   Artikolu 4
   Din id-Deċiżjoni hija indirizzata lill-Ungerija.
   
      Magħmul fil-Lussemburgu, l-4 ta’ Ottubru 2012.
      
         
            Għall-Kunsill
         
         
            Il-President
         
         S. CHARALAMBOUS
      
   
   
      (1)  ĠU L 347, 11.12.2006, p. 1.
   
      (2)  ĠU L 256, 7.9.1987, p. 1.